Diari Oficial de la Generalitat Valenciana


Sumari del DOGV 10390, del 14-02-2025 (2025/1009)

RESOLUCIÓ de 28 de gener de 2025, del Vicerectorat d’Ordenació Acadèmica i Professorat, per la qual es convoca un concurs públic per a la selecció de professorat permanent laboral.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   10745

Data del DOGV
:   14-02-2025

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2025/1009

CVE
:   KDRB-E-3346-7869

Data del document
:   28-01-2025

Organisme emissor
:   Universitat Jaume I de Castelló

Tipus de document
:   Resolució

Vista la Resolució de 21 de maig de 2024, del Rectorat de la Universitat Jaume I de Castelló, per la qual es fa pública l’oferta d’ocupació pública del personal docent i investigador de la Universitat Jaume I per a l’any 2024, publicada en el *Diari Oficial de la Generalitat Valenciana*  el 24 de maig del 2024.

Vist el que disposa l’article 71 de la Llei orgànica 2/2023, de 22 de març, del sistema universitari (LOSU); el Reial decret 678/2023, de 18 de juliol, pel qual es regula l’acreditació estatal per a l’accés als cossos docents universitaris; el Decret 174/2002, de 15 d’octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari; el Decret 95/2021, de 9 de juliol, del Consell, d’aprovació dels Estatuts de la Universitat Jaume I de Castelló (EUJI) ); el Reglament de selecció de personal docent i investigador de la Universitat Jaume I (RSPDIUJI) i el que es disposa en altres normes de caràcter general que resulten d’aplicació.

D’acord amb les competències que li atribueix la LOSU, i les previstes en l’article 71 dels Estatuts de la Universitat Jaume I,

RESOLC

*Primer*

Convocar un concurs de selecció per a la provisió de les places de professorat permanent laboral que es relaciona en l’annex II d’aquesta resolució dotada en l’estat de despeses del pressupost de la Universitat Jaume I.

*Segon*

Aprovar les bases que regeixen la present convocatòria i que figuren en l’annex I.

*Tercer*

Publicar les bases de la convocatòria en el *Diari Oficial de la Generalitat Valenciana*  (DOGV) i en el tauler d’anuncis oficial de la Universitat Jaume I (TAO-UJI).

La publicació del DOGV es prendrà com a referència a efectes del còmput de terminis per a la presentació de sol·licituds de participació. La resta d’actes administratius derivats d’aquesta convocatòria es publicaran únicament en el TAO-UJI.

*Quart*

Informar que contra aquesta resolució, que posa fi a la via administrativa, i de conformitat amb el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, es pot interposar, amb caràcter potestatiu, recurs de reposició davant del mateix òrgan que l’haja dictada, en el termini d’un mes comptador des de l’endemà de la publicació o bé, directament, i de conformitat amb el que disposa l’article 69.2 de la Llei 36/2011, de 10 d’octubre, reguladora de la jurisdicció social, una demanda laboral davant dels jutjats socials de la ciutat de Castelló de la Plana, dins del termini de dos mesos comptadors des que s’haja d’entendre exhaurida la via administrativa. Tot això sense perjudici de qualsevol altre recurs que es considere procedent.

Castelló de la Plana, 28 de gener de 2025

(p. d. de la rectora DOGV 9349, 27.05.2022)

Joaquín Beltrán Arandes

Vicerector d'Ordenació Acadèmica i Professorat

ANNEX I

*Bases de la convocatòria*

*Primera. Normes generals*

Aquest concurs es regeix pel que disposa la LOSU; el Reial decret 678/2023, de 18 de juliol, pel qual es regula l’acreditació estatal per a l’accés als cossos docents universitaris i el règim dels concursos d’accés a places d’aquests cossos; el Decret 174/2002, de 15 d’octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari; el Decret 95/2021, de 9 de juliol, del Consell, d’aprovació dels Estatuts de la Universitat Jaume I de Castelló (EUJI); la Universitat Jaume I; el Reglament de selecció de personal docent i investigador de la Universitat Jaume I (RSPDIUJI); el que es disposa en aquestes bases, i altres normes de caràcter general que resulten d’aplicació.

*Segona. Requisits*

2.1. Requisits generals

Les persones aspirants han de reunir els requisits generals següents:

a)  Tenir complits els setze anys i no haver arribat a l’edat de jubilació.

b)  Posseir la capacitat funcional per a l’acompliment de les funcions corresponents a les places convocades.

c)  Les persones estrangeres no comunitàries, i les que no puguen ésser incloses en l’àmbit d’aplicació dels tractats internacionals signats per la Unió Europea i ratificats per Espanya, han de disposar de permís de residència i de treball abans de la formalització dels contractes corresponents.

d)  No haver estat separat o separada, mitjançant expedient disciplinari, del servei de qualsevol de les administracions públiques, ni trobar-se inhabilitat o inhabilitada per a l’acompliment de les funcions públiques per sentència judicial ferma. En el cas de les persones aspirants que no posseeixen la nacionalitat espanyola, el compliment d’aquest requisit comporta no trobar-se sotmeses a sanció disciplinària o condemna penal que impedisca en el seu estat l’accés a la funció pública.

2.2. Requisits específics

a)  Estar en possessió del títol de doctor o doctora.

b) Comptar amb l’avaluació positiva de la seva activitat universitària per a la figura de professor contractat doctor o professora contractada doctora o professor o professora permanent laboral per l’Agència Nacional d’Avaluació de la Qualitat i Acreditació (ANECA) o per l’Agència Valenciana d’Avaluació i Prospectiva (AVAP).

c) Estar en possessió dels requisits específics de llengua que apareixen, si escau, en l’annex II.

2.3. Els requisits establerts en aquesta base s’han de complir en el moment de finalitzar el termini de presentació de sol·licituds i mantenir-se fins al moment de la signatura del contracte.

2.4. Les persones que obtinguen una plaça hauran d’acreditar amb anterioritat a la contractació les condicions generals exigides per la legislació vigent per a l’accés del personal al servei de les administracions públiques.

2.5. En cap cas s’admetrà la participació en el concurs quan s’ostente la titularitat d’una plaça d’igual categoria a la convocada.

*Tercera. Presentació de sol·licituds*

3.1. El termini per a presentar la sol·licitud de participació en aquest concurs és de vint dies a comptar de l’endemà de la publicació d’aquesta convocatòria en el DOGV.

Tots els terminis assenyalats en aquesta convocatòria s’entenen hàbils, tot excloent del còmput els dissabtes, diumenges i els declarats festius.

Les sol·licituds s’han de presentar per via electrònica. El tractament de la informació per mitjans electrònics té en compte el que s’estableix en la Llei orgànica 3/2018, de 5 de desembre, de protecció de dades personals i garantia dels drets digitals, i altres disposicions que siguen d’aplicació.

Per presentar la sol·licitud per via electrònica cal posseir un certificat digital de signatura electrònica, el DNI electrònic o el sistema d’identificació Zm@qf.

Quan s’utilitze l’opció «Registrar compte amb nom d’usuari» s’ha d’adjuntar una còpia del DNI. La sol·licitud s’ha de formalitzar en línia a través del Registre electrònic de la Universitat Jaume I, mitjançant l’enllaç corresponent del Tauler d’Anuncis Oficial (TAO-UJI): <https://www.uji.es/seu/info-adm/tao/>.

S’ha d’utilitzar obligatòriament el model de sol·licitud que apareix en l’annex III de la convocatòria i juntament amb aquesta, s’ha de lliurar la següent documentació en format PDF, obligatòriament, per mitjans electrònics:

a) Còpia del document nacional d’identitat vigent. Les persones que no tinguen la nacionalitat espanyola han de presentar un document acreditatiu de la nacionalitat, targeta d’identitat o passaport.

b) Certificacions en les quals s’acredite el compliment dels requisits que assenyala la base segona per participar en el concurs.

c) Justificació del pagament de les taxes o certificat acreditatiu de la seva bonificació o exempció.

d) Currículum específic per a la categoria de la plaça (format CVN), així com una justificació abreujada i significativa de les competències i els mèrits de recerca, docència, lideratge i els relacionats amb l’activitat professional.

e) La documentació acreditativa dels mèrits al·legats.

Les sol·licituds i la documentació s’han de presentar obligatòriament per mitjans electrònics. El compliment dels requisits es refereix sempre a la data de finalització del termini per demanar participar en el concurs.

Les persones que opten a més d’una plaça han de presentar una sol·licitud independent per a cadascuna d’aquestes, acompanyada de la documentació complementària.

3.2. Traducció de documents. Els documents acreditatius dels requisits presentats en un idioma diferent dels oficials de la Universitat Jaume I s’han de presentar acompanyats de la seua traducció jurada a qualsevol dels idiomes oficials de la Universitat Jaume I.

3.3. Drets d’examen i forma de pagament

L’import de la taxa per drets d’examen és de 30 euros.

3.3.1. Bonificacions

Els membres d’una família nombrosa de categoria general o d’una família monoparental de categoria general gaudeixen d’una bonificació del cinquanta per cent de la quota íntegra, és a dir, la taxa que han de pagar és de 15 euros.

3.3.2. Exempcions

Gaudeixen d’exempció del pagament de la taxa:

a)  Les persones que formen part d’una família nombrosa de categoria especial o d’una família monoparental de categoria especial.

b)  Les víctimes d’actes de violència sobre la dona que acrediten aquesta condició mitjançant qualsevol dels mitjans de prova previstos en els articles 9.1 i 9.2 de la Llei 7/2012, de 23 de novembre, de la Generalitat, integral contra la violència sobre la dona en l’àmbit de la Comunitat Valenciana.

c)  Les persones amb un grau de discapacitat igual o superior al 33 %.

d)  Les persones que estiguen en situació d’exclusió social si aquesta és acreditada per l’òrgan competent en matèria de benestar social de l’ajuntament de residència.

3.3.3. Forma de pagament

El pagament de la taxa s’ha de realitzar mitjançant targeta de crèdit o dèbit, a través de l’enllaç previst en la corresponent convocatòria publicada en el TAO-UJI. Si es té dret a la bonificació s’ha d’elegir l’opció corresponent.

3.3.4. Juntament amb la sol·licitud s’ha d’acompanyar el certificat acreditatiu de la bonificació o exempció del pagament de la taxa.

L’abonament dels drets d’examen o, si escau, la justificació de la concurrència d’alguna de les causes d’exempció total o parcial d’aquests, s’ha de realitzar dins de termini de presentació de sol·licituds. En cas contrari, es procedirà a l’exclusió de la persona sol·licitant. En cap cas el pagament de la taxa dels drets d’examen o la justificació de la concurrència d’alguna de les causes d’exempció total o parcial d’aquest suposa la substitució del tràmit de presentació, en temps i forma, de la sol·licitud de participació en el procés selectiu.

3.3.5. Procedirà la devolució de les taxes per drets d’examen únicament en els supòsits i a través dels procediments contemplats en l’article 1.2-6 de la Llei 20/2017, de 28 de desembre, de la Generalitat, de taxes.

*Quarta*. *Admissió*

4.1. En finalitzar el període de presentació de sol·licituds, si totes les sol·licituds presentades s’ajusten en tots els seus extrems a la convocatòria, el Vicerectorat d’Ordenació Acadèmica i Professorat de la Universitat Jaume I ha de publicar, en el termini màxim de vint dies hàbils, una resolució en la qual s’ha d’elevar a definitiva la llista de persones aspirants admeses.

En cas contrari, i en el mateix termini, el Vicerectorat d’Ordenació Acadèmica i Professorat ha de dictar una resolució en la qual s’ha de declarar aprovada la llista provisional de persones admeses i excloses. Contra aquesta llista provisional es podran presentar al·legacions en el termini de 10 dies comptadors des de l’endemà al de la publicació de la resolució esmentada.

En finalitzar el termini d’al·legacions, el Vicerectorat d’Ordenació Acadèmica i Professorat, en el termini màxim de 15 dies, ha de publicar en el TAO-UJI una resolució en la qual s’aprove la llista definitiva de persones admeses i excloses, amb indicació de les causes d’exclusió.

Contra aquest acord es pot interposar un recurs de reposició davant del rector o rectora en el termini d’un mes.

4.2. Aquestes resolucions s’han de publicar en el [TAO-UJI](https://www.uji.es/seu/info-adm/tao/?pCategoria=3&pAccion=Cerca)  dins de la convocatòria de la qual es tracte.

4.3. Serà causa d’exclusió, a més de les assenyalades en altres apartats d’aquestes bases, l’omissió de la signatura en la sol·licitud.

*Cinquena*. *Constitució de les comissions de contractació i desenvolupament del concurs*

5.1. La constitució de la comissió s’ha de dur a terme d’acord amb el Reial decret 678/2023, de 18 de juliol, pel qual es regula l’acreditació estatal per a l’accés als cossos docents universitaris i el règim dels concursos d’accés a places d’aquests cossos i el Reglament de selecció de personal docent i investigador de la Universitat Jaume I (RSPDIUJI).

5.2. El desenvolupament del concurs s’ha d’efectuar d’acord amb els articles 26 i 27 del RSPDIUJI i amb el Reial decret 678/2023, de 18 de juliol.

5.3. El president o la presidenta ha de convocar la resta de membres de la comissió per a l’acte de constitució. En el mateix termini, ha de convocar els concursants admesos a l’acte de presentació, que ha de ser públic, amb una antelació mínima de 10 dies.

5.4. La comissió de selecció ha de fer públics els criteris de valoració del procés selectiu abans que els seus membres tinguen accés a la documentació presentada pels candidats o candidates.

5.5. Els criteris generals d’avaluació d’aplicació per a les comissions són els previstos en l’annex IV.

5.6. En l’acte de presentació, la comissió ha de sortejar l’ordre d’intervenció dels participants, si escau, i tot seguit ha de comunicar als concursants el dia, l’hora i el lloc de realització de la prova de la primera fase, la qual pot celebrar-se immediatament després de l’acte de presentació i, com a màxim, 10 dies després d’aquest acte.

5.7. De la constitució i dels acords de la comissió de selecció, se n’ha d’estendre la corresponent acta.

5.8. Els concursants han de lliurar el projecte docent i el projecte investigador, mitjançant el Registre electrònic de l’UJI, i hi ha de fer constar la plaça a la qual s’opta i el codi que apareix en la convocatòria.

*Sisena*. *Proposta de provisió de places i nomenaments*

6.1. La proposta de provisió s’ha d’efectuar d’acord amb l’article 27 del Reglament de selecció de personal docent i investigador de la Universitat Jaume I (RSPDIUJI).

6.2. La proposta motivada de provisió de la plaça, formalitzada en el model d’acta que ha de remetre el vicerectorat que tinga les competències en matèria de professorat, ha d’indicar els possibles mitjans d’impugnació que poden interposar les persones interessades i s’ha de publicar al TAO-UJI.

6.3. La proposta, la motivació dels resultats de la primera fase i les puntuacions obtingudes pels concursants en cada apartat general, subapartat i ítem del barem han d’estar exposades en el TAO-UJI durant el termini establert per a la interposició de recursos.

6.4. Les actes han d’anar acompanyades dels informes de motivació dels vots atorgats en la primera fase del concurs i del desglossament de la puntuació obtinguda pels concursants en cada apartat general, subapartat i ítem del barem. En cas de regularització de les puntuacions, perquè alguna de les persones candidates haja superat la puntuació màxima prevista en algun subapartat del barem, s’ha d’expressar la puntuació obtinguda per cadascuna d’aquestes en el subapartat en qüestió abans i després de la regularització.

L’expressió dels vots raonats de la primera fase i el desglossament de les puntuacions de la segona fase serveixen de motivació de la proposta de provisió.

6.5. Les comissions de selecció, una vegada efectuada i publicada la proposta de provisió, han de trametre al Servei de Recursos Humans un exemplar de les actes, juntament amb la certificació de les publicacions corresponents previstes en la convocatòria.

6.6. No es pot proposar un nombre de nomenaments superior al nombre de places convocades.

6.7. El concurs pot concloure amb la proposta de la comissió de no provisió de places d’acord amb el que disposa aquest Reglament, la convocatòria o la resta de normativa d’aplicació.

6.8. Les persones que no hagen estat proposades no podran al·legar cap dret sobre places vacants.

*Setena*. *Formalització dels contractes*

7.1. La signatura del contracte per part de la persona seleccionada s’ha de produir en el termini de 20 dies comptadors des de l’endemà al de la recepció de la notificació que a aquest efecte han de trametre els serveis administratius als quals pertoque.

7.2. Els contractes laborals del professorat permanent laboral seran de caràcter indefinit i tindran una dedicació a temps complet.

7.3. Les funcions del professorat permanent laboral, que inclouen la docència, la recerca i, si escau, la direcció de projectes de recerca, són les establertes per la Universitat en la corresponent relació de llocs de treball.

*Vuitena*. *Reclamacions*

El procediment de reclamació es regeix pel que s’estableix en l’article 32 del RSPDIUJI.

*Novena. Protecció de dades personals*

9.1. En compliment del que es preveu en el Reglament general de protecció de dades UE 2016/679 i la Llei orgànica 3/2018, de 5 de desembre, de protecció de dades personals i garantia dels drets digitals, s’informa que el responsable del tractament de les dades tractades que són objecte d’aquesta convocatòria és la Universitat Jaume I de Castelló.

9.2. La base legal per al tractament de les dades personals és la necessitat de gestionar el procediment de selecció de personal i provisió de llocs de treball d’aquesta convocatòria.

9.3. No estan previstes cessions o transferències internacionals de les dades personals tractades.

9.4. La Universitat Jaume I informa sobre la possibilitat d’exercir els drets d’accés, de rectificació, de cancel·lació i, si escau, d’oposició, que preveu l’article 5 de l’esmentada Llei 3/2018. Aquests drets s’han d’exercir, per escrit, davant de la Secretaria General de la Universitat: <https://ujiapps.uji.es/reg/rest/publicacion/solicitud_generica>.

9.5. En cas de reclamació, l’autoritat competent és l’Agència Espanyola de Protecció de Dades.

9.6. Les dades es conservaran en virtut de la legislació aplicable a aquest tractament.

Esta disposició conté annexos. Consulteu-ne la versió en PDF.